भारत ने न्यूज़ीलैंड के तीन विकेट 30 रन पर चटका दिए थे लेकिन केन विलियम्सन और कप्तान ब्रैंडन मैकुलम ने फिर 221 रन की साझेदारी कर अपनी टीम को संकट से उबार लिया.दिन का खेल समाप्त होने तक न्यूज़ीलैंड ने चार विकेट पर 329 रन बना लिए.विलियम्सन 113 रन बनाकर आउट हुए जबकि मैकुलम 143 रन बनाकर क्रीज पर डटे हुए हैं. मैकुलम के साथ कोरी एंडरसन 42 रन बनाकर खेल रहे हैं.मैकुलम ने 



रवीन्द्र जडेजा की गेंद पर छक्का मारकर अपना आठवां और भारत के ख़िलाफ़ तीसरा शतक पूरा किया.न्यूज़ीलैंड के कप्तान मैकुलम अपनी 210 गेंदों की पारी में 18 चौके और दो छक्के लगा चुके हैं.दूसरे छोर पर 23 साल के विलियम्सन जब 32 रन पर खेल रहे थे तो मोहम्मद शमी की गेंद पर मुरली विजय ने पहली स्लिप में उनका कैच टपका दिया.विलियम्सन ने इस जीवनदान का पूरा फ़ायदा उठाते हुए अपना पांचवां टेस्ट शतक पूरा किया. वह चौथे विकेट के रूप में 251 रन के टीम स्कोर पर आउट हुए. वह ज़हीर की गेंद पर विकेट के पीछे लपके गए.इससे पहले भारतीय कप्तान महेन्द्र सिंह धोनी ने इस दौरे पर लगातार छठी बार टॉस जीतकर पहले गेंदबाज़ी का फ़ैसला किया और न्यूज़ीलैंड को पहले बल्लेबाज़ी के लिए आमंत्रित किया.मोहम्मद शमी, ज़हीर ख़ान और ईशांत शर्मा की पेस तिकड़ी ने पिच पर मौजूद ग्रीन टॉप और आसमान में छाए बादलों का पूरा फ़ायदा उठाते हुए न्यूज़ीलैंड के बल्लेबाज़ों की कड़ी परीक्षा ली.ईशांत ने ओपनर हामिश रदरफोर्ड को गली में अजिंक्या रहाणे के हाथों कैच कराया. रदरफोर्ड केवल छह रन ही बना सके.इसके कुछ देर बाद ज़हीर ने दूसरे ओपनर पीटर फल्टन को पगबाधा कर दिया. फल्टन ने 35 गेंदों में दो चौकों की मदद से 13 रन बनाए.कीवी टीम अभी इन झटकों से उबर भी नहीं पाई थी कि ईशांत ने रोस टेलर (तीन) के मिड ऑफ़ में रवीन्द्र जडेजा के हाथों कैच करा दिया.लेकिन लंच के बाद भारतीय गेंदबाज़ अपनी लाइन और लेंथ पर नियंत्रण नहीं रख पाए जिसका फ़ायदा उठाते हुए विलियम्सन और मैकुलम ने अपनी टीम को शुरुआती संकट से उबार लिया.(बीबीसी हिंदी का एंड्रॉयड मोबाइल ऐप डाउनलोड करने के लिए 



यहां क्लिक करें. आप हमें 



फ़ेसबुक और 



ट्विटर पर फ़ॉलो भी कर सकते हैं)